RESOLUTION VEDTAGET AF RÅDET OG MINISTRENE MED ANSVAR FOR UNGDOMSANLIGGENDER, FORSAMLET I RÅDET

den 17. december 1999

om den informelle uddannelsesdimension ved sportsaktiviteter i Det Europæiske Fællesskabs ungdomsprogrammer

(2000/C 8/03)

RÅDET FOR DEN EUROPÆISKE UNION OG MINISTRENE MED ANSVAR FOR UNGDOMSANLIGGENDER, FORSAMLET I RÅDET -

som henviser til Europa-Parlamentet og Rådets afgørelse nr. 818/95/EF af 14. marts 1995 om vedtagelse af tredje fase af "Ungdom for Europa-programmet"(1),

som henviser til Europa-Parlamentet og Rådets afgørelse nr. 1686/98/EF af 20. juli 1998 om fastlæggelse af EF-handlingsprogrammet "Europæisk volontørtjeneste for unge"(2) og,

som tager følgende i betragtning:

(1) Erklæringen om sport, der er knyttet som bilag til Amsterdam-traktaten, understreger sportens samfundsmæssige betydning, navnlig dens identitetsskabende rolle og dens evne til at bringe mennesker sammen;

(2) ved Europa-Parlamentets beslutning om Den Europæiske Unions rolle på sportsområdet(3), opfordres Kommissionen bl.a. til at tage hensyn til sporten i alle sine politikker, navnlig inden for regionalpolitikken, socialpolitikken, uddannelses- og erhvervsuddannelsespolitikken samt sundhedspolitikken;

1. BEMÆRKER, at målet med Det Europæiske Fællesskabs ungdomsprogrammet bl.a. er at fremme unges integration gennem uformel uddannelse, og at sportsaktiviteter i denne forbindelse er et nyttigt middel og ikke et mål, og understreger, at unges sportsaktiviteter kan have en pædagogisk værdi og også kan fremme aktivt borgerskab, deltagelse, solidaritet og tolerance;

2. ANERKENDER, at sportsaktiviteter er en del af de unges hverdag, og at der sammen med de traditionelle organiserede former for ungdomssport er stadig flere ungdomssportaktiviteter, der opstår som følge af de unges egne behov og er en væsentlig del af ungdomskulturernes mangfoldighed;

3. FINDER, at sportsaktiviteter med pædagogiske mål kan bidrage til at styrke det civile samfund og spille en vigtig rolle i de unges socialisering og sociale integration, især når det drejer sig som dårligt stillede og fremmedgjorte unge;

4. ER OPMÆRKSOM PÅ, at sportsaktiviteter med pædagogiske mål kan være et nyttigt middel til at forebygge og bekæmpe chauvinistiske of fremmedfjendske holdninger og adfærd, hvilket er højt prioriterede mål i ungdomsarbejdet, og derved fremme dialogen mellem generationerne og bidrage til at bekæmpe forskellige former for risikoadfærd og fremme social integration;

OPFORDRER Kommissionen til sammen med medlemsstaterne at udarbejde en sammenhængende strategi med henblik på at udnytte sportsaktiviteters uformelle uddannelsespotentiale i den europæiske samarbejdspolitik på ungdomsområdet. En sådan strategi kunne:

i) tilskynde til samarbejde mellem unge og idrætsorganisationerne for at fremme udveksling af bedste praksis på dette område og skabe spillerum for ungdomssportsaktiviteter, som imødekommer de unges behov på det uformelle uddannelsesområde og samtidig sikrer lige adgang for alle unge mennesker

ii) udnytte sportens iboende potentiale i forbindelse med gennemførelsen af ungdoms-, uddannelses- og erhvervsuddannelsesprogrammer og sikre, at ungdomssportsprojekter er i fuld overensstemmelse med programmernes pædagogiske mål, prioriteter og kriterier

iii) tilskynde til udvikling af hensigtsmæssige uddannelsesordninger for ungdomsarbejdere henvendt til dem, der er involveret i sportsaktiviteter for at forbedre deres viden og evner til at realisere ungdomsprojekter på europæisk niveau

iv) identificere højt prioriterede emner inden for arbejdet med unge, der kan fremmes gennem sportsaktiviteter, som f.eks. demokrati, deltagelse, tolerance, fælles forståelse, dialog mellem generationerne, bæredygtig sociale og miljømæssig udvikling.

(1) EFT L 87 af 20.4.1995, s. 1.

(2) EFT L 214 af 31.7.1998, s. 1.

(3) EFT C 200 af 30.6.1997, s. 252.